Tisztelt elsőéves levelezős hallgatóink!

Gratulálunk a felvételükhöz, szeretettel köszöntjük Önöket!

A Neptun rendszerében augusztus 26-án hétfőn indul a kurzusfelvétel, a konzultációs dátumok néhány hete már elérhetőek onnan, most a mellékelt excel táblában összeállítottuk a teljes őszi menetrendet.

Az oktatás részben online, részben személyes jelenléti módban zajlik (a táblázatban és a Neptunban is jelölve), online bekapcsolódódásra nincs lehetőség azokon a napokon, amikor az oktató tantermi órát tart. Péntekekre szerveztük az előadásokat, ezek látogatása nem kötelező, szombatokra a kötelező gyakorlatokat (a hiányzás mértékéről a Tanulmányi Ügyrend ill. a TVSZ rendelkezik), a gyakorlati napok többségén két-két gyakorlaton is részt vesz az évfolyam csoportbontásban. Az első gyakorlati blokk mindig 8:30-kor kezdődik, a második 12:30-kor. (Kivéve a Pályaszocializációs tréning második alkalmát.) A csoportokat a kurzuskód (nem ugyanaz, mint a tárgykód!) utolsó számjegyével tudják azonosítani, kérjük figyeljenek az ütközésmentes tárgyfelvételre – a táblázat alapján látható, mely csoport lesz délután és melyik délelőtt. A Pályaszocializációt kivéve minden gyakorlat háromalkalmas.

Ha beteltek a csoportok, emailben jelezzék, bővíteni fogjuk a létszámkeretet, de folyamatosan figyeljük mi is a létszámok alakulását.

A BA pszichológia szakon 6 félév alatt kell teljesíteni 180 kreditet. Ezen túl 18 kreditet (azaz az összkredit 10%-át) lehet felvenni, anélkül, hogy ezért külön térítést kérjen a kar. Vannak úgynevezett kötelező közismereti (általánosan művelő), illetve szabadon választható tárgyak, ezeket más tanszékek kínálják, így ha valami kérdésük akadna ezekkel a kurzusokkal kapcsolatban, kérjük, hogy a meghirdető egységhez forduljanak.

A 2023-től hatályba lépett hálóterv itt található: <https://szte-pszichologia.hu/pszichologia-ba/>

Felteszünk majd egy új táblázatot is, mert néhány külsős, közismerti tárgy neve megváltozott, mivel a szakos tárgyak rendjét nem érintik a módosítások, ezért nyugodtan nézzék a 2023-as tantervet.

Az órák helyszínei a Neptunban jelennek meg, az első néhány alkalomét mindenképp majd ott keressék, de a pontos és mindig aktualizált, frissített terembeosztás minden alkalommal a konzultációs hétvége előtt érkezik majd emailben a levlistájukra – a lista létrehozásához kérnék egy önként jelentkezőt az évfolyamból, vele megbeszélem a részleteket.

Bármi kérdésük van, elérhető vagyok a molnarzsuzsa[kukac]gmail[pont]com címen.

Sikeres első félévet kívánunk,

üdvözlettel, a Pszichológiai Intézet nevében, Molnár Zsuzsa oktatásszervező